I dag klokken 17.00 spiller AaB sin 13. pokalfinale i historien, når FC København er modstander i Parken. Det har fået tusindvis af fans til at tage turen fra Aalborg til hovedstaden. I alt har flere end 13.000 AaB-fans sikret sig billet til pokalfinalen. Der vil være massere af bolsjestribede trøjer at finde på sidelinjen til aftenens pokalfinale. 17 busser med omkring 1000 fans er kørt sammen fra Aalborg her til morgen. Se billederne af de mange fans her: Forfest i Fælledparken Til de mange rejsende fans har klubben skabt en stor AaB-fanzone i Fælledparken bag D-tribunen, hvor der er stemningstribune. Her bliver der dagen igennem varmet op med livemusik og interviews på en stor mobilscene, så der er sikret den helt rigtige stemning inden kampstarten. Gentagelse af drømmefinale? Tre gange tidligere har AaB vundet pokalmesterskabet; i 1966, 1970 og 2014. AaB's seneste pokalmesterskab er en kamp, der for mange nok er et højdepunkt som AaB-fan. Finalen blev vundet med en 4-2-sejr over FC København. Her scorede Rasmus Thelander AaB's to første mål, hvorefter Jakob Ahlmann og Søren Frederiksen efter pausen udbyggede AaB's føring. Du kan følge pokalfinalen direkte i TV2 Nords liveblog og fange alle de vigtige reaktioner bagefter på TV2 Nord, Salto, Facebook og selvfølgelig TV2Nord.dk.

Referat:
17 busser med AaB-fans gør sig klar til at indtage Parken i København til årets pokalfinale.